L 25/40
BG
Официален вестник на Европейския съюз
27.1.2023 г.
(20)
От октомври 2014 г. насам китайската целина (Apium graveolens) и аспержовият боб (Vigna unguiculata ssp. sesquipedalis, Vigna unguiculata ssp. unguiculata) от Камбоджа се подлагат на засилен официален контрол поради риска от замърсяване с остатъци от пестициди.
Посочените стоки не са внасяни в Съюза в продължение на повече от три години.
Поради това следва да бъдат заличени съответните вписвания в приложение I към Регламент за изпълнение (ЕС) 2019/1793.
(21)
От юли 2018 г. насам ряпата (Brassica rapa ssp. rapa) от Ливан се подлага на засилен официален контрол поради риска от замърсяване с родамин B. Официалният контрол на тази стока, извършван от държавите членки, свидетелства за това, че процентът на несъответствие с изискванията се запазва трайно висок от началото на засиления официален контрол досега.
Този контрол доказва, че въвеждането на посочената стока в Съюза представлява сериозен риск за човешкото здраве.
Поради това е необходимо в допълнение към засиления официален контрол да се предвидят специални условия по отношение на вноса на ряпа (Brassica rapa ssp. rapa) от Ливан.
По-конкретно всички пратки с ряпа (Brassica rapa ssp. rapa) от Ливан следва да се придружават от официален сертификат, в който да се посочва, че всички резултати от вземането на проби и анализите потвърждават съответствието с изискванията на Съюза.
Резултатите от вземането на проби и анализите следва да бъдат приложени към този сертификат.
Съответно вписването за ряпа (Brassica rapa ssp. rapa) от Ливан в приложение I към Регламент за изпълнение (ЕС) 2019/1793 следва да бъде заличено и прехвърлено в приложение II към същия регламент за изпълнение, като честотата на проверките за идентичност и физическите проверки бъде определена на 50 % от пратките, въвеждани в Съюза.
(22)
По отношение на пратките с готу кола (Centella asiatica) и алтернантера (Alternanthera sessilis) от Шри Ланка, при официалния контрол, извършван от държавите членки в съответствие с членове 5 и 6 от Регламент за изпълнение (ЕС) 2019/1793, бяха установени чести случаи на неспазване на приложимите изисквания, предвидени в законодателството на Съюза, що се отнася до замърсяването с остатъци от пестициди.
Поради това е целесъобразно да се увеличи на 30 % честотата на проверките за идентичност и физическите проверки, които трябва да се извършват на посочените пратки, въвеждани в Съюза.
(23)
В системата ТАРИК бяха променени няколко кода по КН или подразделения по ТАРИК.
За да се осигури възможност за по-прецизна идентификация на стоките, които подлежат на засилен официален контрол, е целесъобразно в приложение I към Регламент за изпълнение (ЕС) 2019/1793 да се коригира подразделението по ТАРИК за код по КН ex 1211 90 86 във вписването за готу кола (Centella asiatica) от Шри Ланка.
(24)
От януари 2022 г. насам рожковите, семената от рожкови, неолющени, нито натрошени, нито смлени, лепкавите и сгъстяващите материали, дори модифицирани, извлечени от рожкови или от семена от рожкови, от Мароко се подлагат на засилен официален контрол поради риска от замърсяване с етиленов оксид.
Официалният контрол на тези стоки, извършван от държавите членки, свидетелства за спазването на приложимите изисквания, предвидени в законодателството на Съюза.
Поради това повече не е оправдано извършването на засилен официален контрол на посочените стоки и съответното вписване в приложение I към Регламент за изпълнение (ЕС) 2019/1793 следва да бъде заличено.
(25)
От април 2016 г. насам фъстъците и продуктите, произведени от фъстъци, от Мадагаскар се подлагат на засилен официален контрол поради риска от замърсяване с афлатоксини.
Посочените стоки не са внасяни в Съюза в продължение на повече от три години.
Поради това съответното вписване в приложение I към Регламент за изпълнение (ЕС) 2019/1793 следва да бъде заличено.
(26)
По отношение на пратките с папуда (Vigna unguiculata) от Мадагаскар данните от уведомленията, постъпили чрез системата RASFF, както и информацията относно извършвания от държавите членки официален контрол свидетелстват за появата на нови рискове за човешкото здраве, дължащи се на възможно замърсяване с остатъци от пестициди.
Поради това е необходимо да се изисква засилен официален контрол върху въвеждането на посочената стока от Мадагаскар.
Съответно тази стока следва да бъде добавена в приложение I към Регламент за изпълнение (ЕС) 2019/1793, като честотата на проверките за идентичност и физическите проверки бъде определена на 10 % от пратките, въвеждани в Съюза.
(27)
От януари 2022 г. насам кетчупът от домати и другите сосове от домати от Мексико се подлагат на засилен официален контрол поради риска от замърсяване с етиленов оксид.
Официалният контрол на тези стоки, извършван от държавите членки, свидетелства за спазването на приложимите изисквания, предвидени в законодателството на Съюза.
Поради това повече не е оправдано извършването на засилен официален контрол на посочените стоки и съответното вписване в приложение I към Регламент за изпълнение (ЕС) 2019/1793 следва да бъде заличено.